
Dudar és Petőfibánya: történelem és építészet. Bányásztelepülések összehasonlító vizsgálata

Dolgozatom egy esettanulmány formájában mutatja be, hogy a történelmi idő és a társadalmi változások hogyan alakítják egy-egy település épített környezetét.
Kutatásomhoz két egymástól távoli, sokban különböző, mégis sok mindenben hasonlító települést, Dudart és Petőfibányát választottam.
Mindkét hely életét meghatározta az 1940-es évektől a bánya megnyitása. Ez jelentős infrastrukturális és urbanizációs folyamatokat indított be, melyek hatása egészen a rendszerváltásig tartott. Dolgozatom ezt az időszakot vizsgálja.
A közösségi élet színtereinek bemutatásakor képet kapunk a XX. század második felének közösségi építészetéről. A bányát kiegészítő és egyéb ipari épületek tanulmányozása során a korszak ipari építészetének jellegzetességeit és feltűnő, részben a helyi adottságokból is következő hasonlóságait figyelhetjük meg.
A lakóépületek építészeti sajátosságainak szemrevételezésekor ugyancsak tetten érhetőek a politikai akarat hatásai és az emberek alkalmazkodása a mindenkori körülményekhez. A ’40-es években már láthatunk példát a típusterves építkezésre, de még a népi építészet nyomait is felfedezhetjük. Az ’50-es évek a társasházi építkezések időszaka mindkét településen. A 1960-as években a települések urbanizációs igényeinek kielégítésére való törekvést regisztrálhatjuk. Megjelenik, sőt divattá válik a kockaház, az 1970-es években pedig az emeletes családi ház típusa is feltűnik. Az 1980-as évek lakóházainál már a posztmodern felé történő átmenet jeleit is megfigyelhetjük.
Dolgozatom, melynek a mellékletben szereplő fotók szerves részét képezik, azt kívánja illusztrálni, hogy egy-egy település képét milyen nagymértékben meghatározzák az adott korszak társadalmi igényei, a politika által nyújtott mozgástér, és az emberek ehhez való alkalmazkodása.



